L. Nagy, poslanec: (2002-04-03):
J. Migaš, predseda NR SR: Hlasujeme. (Hlasovanie.) Prítomných je 114 poslancov, za 106, proti nikto, zdržali sa 5, nehlasovali 3. Konštatujem, že Národná rada pridelila návrh zákona výborom, určila gestorský výbor a lehotu výborom na prerokovanie zákona v druhom čítaní. Teraz nasleduje hlasovanie o troch návrhoch noviel zákona o štátnej správe, správe v školstve. Preto prosím pani poslankyňu Rusnákovú, ktorá je spoločná spravodajkyňa. (Hlasy v rokovacej sále.) Ja som vás poprosil, že odhlasujeme ešte tieto tri zákony a potom by sme urobili prestávku. Je všeobecný súhlas? Ako prvé budeme hlasovať o návrhu novely zákona o štátnej správe v školstve, ktorú uvádzal poslanec Mikloško , tlač 1367. Nech sa páči, pani spravodajkyňa, prvé a potom druhé hlasovanie. E. Rusnáková, poslankyňa: Vzhľadom na to, že v rozprave vystúpil pán poslanec Mesiarik, ktorý navrhol podľa § 73 ods. 3 písm. b) nepokračovať v rokovaní o návrhu zákona, je potrebné najprv hlasovať o jeho návrhu. J. Migaš, predseda NR SR: Panie poslankyne, páni poslanci, hlasujeme o tom, aby sme nepokračovali v rokovaní o tomto návrhu zákona. Taký je návrh prednesený v rozprave. Hlasujeme. Hlasujeme o tom, aby sme nepokračovali v rokovaní o tomto návrhu zákona. (Hlasovanie.) Prítomných je 109 poslancov, za 90, proti 10, zdržalo sa 6, nehlasovali 3. Pretože sme schválili tento návrh z rozpravy, ďalšie hlasovanie je bezpredmetné. Prejdeme, pani poslankyňa, ako sme sa dohodli, k hlasovaniu o návrhu novely zákona, ktorú podali poslanci Faič a Bajan , tlač 1396. Nech sa páči, uveďte hlasovanie. Hlasujeme o tlači 1396. Národná rada hlasovaním rozhodla o predsunutí tohto návrhu zákona pred tlač 1372. Nech sa páči. E. Rusnáková, poslankyňa: Podľa § 73 ods. 3 písm. c) odporúčam, aby Národná rada prerokovala návrh zákona v druhom čítaní. J. Migaš, predseda NR SR: Hlasujeme. Hlasujeme, aby sme uvedený zákon prerokovali v druhom čítaní. Hlasujeme o tlači 1396. (Hlasovanie.) Prítomných je 112 poslancov, za 85, proti 1, zdržalo sa 21, nehlasovali 5. Konštatujem, že Národná rada sa uzniesla, že tento návrh prerokuje v druhom čítaní. Druhé hlasovanie. Ešte druhé hlasovanie, pridelenie výborom. E. Rusnáková, poslankyňa: Na základe toho, že Národná rada schválila uznesenie, že prerokuje tento návrh zákona v druhom čítaní, odporúčam, aby sa návrh zákona pridelil nasledovným výborom: ústavnoprávnemu výboru, výboru pre financie, rozpočet a menu, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre vzdelanie, vedu, mládež a šport. Za gestorský výbor navrhujem v súlade s citovaným návrhom predsedu Výbor Národnej rady Slovenskej republiky pre vzdelanie, vedu, mládež a šport, pričom odporúčam, aby výbory, ktorým je návrh zákona pridelený, prerokovali ho v lehote do 7. mája 2002 a v gestorskom výbore do 10. mája 2002. J. Migaš, predseda NR SR: Hlasujeme. (Hlasovanie.) Prítomných je 116 poslancov, za 112, proti nikto, zdržali sa 2, . nehlasovali 2. Konštatujem, že Národná rada pridelila návrh zákona výborom, určila gestorský výbor a lehotu výborom na prerokovanie návrhu zákona v druhom čítaní. Nakoniec budeme hlasovať o ďalšej novele zákona, ktorú uvádzala poslankyňa Slavkovská , tlač 1372. Budeme hlasovať o ďalšej novele zákona, ktorú uvádzala poslankyňa Slavkovská, tlač 1372. Nech sa páči, pani poslankyňa. E. Rusnáková, poslankyňa: Ako spravodajkyňa som navrhla podľa § 73 ods. 3 písm. c) rokovacieho poriadku, aby Národná rada návrh zákona prerokovala v druhom čítaní. J. Migaš, predseda NR SR: Hlasujeme. Hlasujeme, aby sme uvedený zákon prerokovali v druhom čítaní. (Hlasovanie.) Prítomných je 115 poslancov, za 24, proti 31, zdržalo sa 58, nehlasovali 2. Národná rada neschválila uznesenie, aby sme uvedený zákon prerokovali v druhom čítaní. Ďakujem pekne, pani poslankyňa, vám, páni poslanci a poslankyne. Vyhlasujem obedňajšiu prestávku. Budeme pokračovať o 14.00 hodine hlasovaním o zákonoch. Pán poslanec Farkas, nech sa páči.